הוועדה לענייני ביקורת המדינה, כנסת 20, פרוטוקול מספר 364, 2018-10-23 11:35

קארין אלהרר: בוקר טוב לכולם.

קארין אלהרר: אני מתכבדת לפתוח את ישיבת הוועדה לענייני ביקורת המדינה.

קארין אלהרר: היום ה-23 באוקטובר 2018, י"ד בחשוון התשע"ח.

קארין אלהרר: נושא הדיון היום: טיפולים בתחום התפתחות הילד, דוח מבקר המדינה 67ב.

קארין אלהרר: זה דיון מעקב, כבר קיימנו דיון רחב יותר במושב הקודם.

קארין אלהרר: ואני חייבת לומר שהנושא הזה הגיע גם לוועדת רווחה וגם לוועדת הכספים.

קארין אלהרר: אז זה נושא מדובר, הבעיה ידועה, רק פתרון עוד לא מצאנו.

קארין אלהרר: מבדיקה שערכנו לאחרונה נראה שמספר הילדים שממתינים לטיפולים התפתחותיים רק עולה.

קארין אלהרר: לפי הנתונים שיש בידי היום הוא עומד על 22,000 ילדים.

קארין אלהרר: וזה מספר עצום של ילדים שממתינים לטיפולים.

קארין אלהרר: וחייבים להבין, מדובר הרבה פעמים בפעוטות שכל יום שעובר זה יום שלא חוזר.

קארין אלהרר: וההשפעה של טיפולים פארא רפואיים כשמדובר בפעוטות רכים היא קריטית והיא יכולה באמת להגיד האם אנחנו נצליח לשלב אותם בעולם הבוגרים, בחינוך, בתעסוקה מאוחר יותר.

קארין אלהרר: וזה באמת מאוד מאוד חבל.

קארין אלהרר: אני חייבת לומר שבוועדת כספים בדיון שהתקיים ב-13 ביוני 2018 הייתה התחייבות של משרד הבריאות שיועברו 20 מיליון שקלים בסוף 2018 לטובת העניין על ידי מבחני תמיכה.

קארין אלהרר: ועוד כ-40 מיליון שקלים בסוף שנת 2019.

קארין אלהרר: על פי לוח השנה אנחנו נמצאים בסוף אוקטובר – מבחני תמיכה טרם ראיתי, למיטב הבנתי הם נמצאים בטיוטות אחרונות.

קארין אלהרר: ואנחנו כולנו מכירים את הבירוקרטיה המשרדים – אם הם רק עכשיו נמצאים בטיוטות אני לא מבינה איך הם ייושמו בשטח.

קארין אלהרר: ואני כן יודעת שבמשרד הבריאות מבינים את החשיבות, הוקמה ועדה בראשות פרופ' איתמר גרוטו שיושב איתנו היום.

קארין אלהרר: הוועדה שמעה נציגים שומעים שהביאו לפתחה של הוועדה את המצוקה.

קארין אלהרר: אנחנו כל פעם מזדעקים שיש יחידה שמאיימים לסגור את שעריה בגלל גירעונות וקושי לעמוד בעומס.

קארין אלהרר: ופשוט אנחנו מבינים שלאט לאט – היחידות האלה לא מתות ביום, לא סוגרים אותן ביום, יש צמצום ועוד צמצום ולא מצליחים לשלם את המשכורת ואז לאט לאט זה הולך וגווע.

קארין אלהרר: וזו בעיה מאוד מאוד קשה.

קארין אלהרר: עוד תופעה שאני שומעת עליה יותר ויותר זה הפיכת יחידות ציבוריות לפרטיות, כמו בבת ים וברחובות.

קארין אלהרר: לכאורה זה נותן מענה כי יהיו טיפולים.

קארין אלהרר: הבעיה שלי עם זה שזה פחות מפוקח.

קארין אלהרר: כשזה לא מפוקח זה פתח לבעיות.

קארין אלהרר: לא בהכרח תהיה בעיה, אבל זה פתח לבעיה וזה קורה בעקבות העובדה שעיריות לא מצליחות לכסות את הגירעונות.

קארין אלהרר: והן לא מצליחות להחזיק את הדבר הזה חי ונושם.

קארין אלהרר: זה יכול לגרום לבעיית נגישות בטיפולים.

קארין אלהרר: וכמובן הנפגעים העיקריים הם הילדים המורכבים שזקוקים להכי הרבה טיפולים, למספר גדול של טיפולים, מספר גדול של אנשי מקצוע במגוון הטיפולים הפארא רפואיים.

קארין אלהרר: וגם הנושא של התעריפים ותהליכי המשא ומתן שמתנהלים מול קופות החולים.

קארין אלהרר: הדבר הזה צריך לקבל מענה.

קארין אלהרר: אני מאוד מקווה, פרופ' גרוטו, שאתה היום איש בשורות ושנראה איך אנחנו פותרים את הסוגיה הזאת.

קארין אלהרר: אני חושבת שאפשר במאמץ כן לתת בשורה להורים ולילדים.

קארין אלהרר: והבשורה הזאת היא גם אמירה שאתם אומרים לנו – אנחנו רוצים שתמצו את הפוטנציאל שלכם.

קארין אלהרר: בלי הטיפולים הפארא רפואיים האלה ילדים לא יוכלו למצות את הפוטנציאל.

קארין אלהרר: אז אנחנו נתחיל איתך, פרופ' גרוטו, תעדכן אותנו איפה הדברים עומדים כרגע מבחינתכם.

איתמר גרוטו: תודה רבה עם ההזדמנות ועל המעקב, אני חושב שזה חשוב לנו לא פחות מאשר חשוב לכם שמתבצע המעקב הזה.

איתמר גרוטו: כמו שנאמר הייתה ועדה בראשותי שהתחלקה לשתי תת ועדות – אחת יותר מקצועית ואחת יותר כלכלית.

איתמר גרוטו: ואנחנו בעקבות ההמלצות גיבשנו תכנית, אני אציג כאן את עיקריה.

איתמר גרוטו: אני אתחיל באמירה כללית שאנחנו חושבים שהנושא הזה מאוד חשוב וצריך לתעדף אותו במקום גבוה.

איתמר גרוטו: מנכ"ל משרד הבריאות קיבל תעדוף לשנת 2019 – 100 מיליון שקלים ומתוך זה 40% ילכו לתחום של התפתחות הילד.

איתמר גרוטו: מכל התחומים שאני מדבר על כל מערכת, זאת אומרת זה לא רק הצרכים של - - - ולכן זה מראה את החשיבות ואני אגיד מה אנחנו רוצים לעשות עם הכסף הזה.

איתמר גרוטו: אז אני אתייחס קודם כל למבחני התמיכה.

איתמר גרוטו: פורסמה טיוטה והייתה כוונה להוציא אותה ב-2018, כמו שאמרת, עם ה-20 מיליון שייעדנו ב-2018 לנושא הזה.

איתמר גרוטו: במהלך התהליך קיבלנו הרבה מאוד הערות גם מהשטח וגם מאנשים שנמצאים כאן ובעקבות זה עשינו כמה תיקונים מהותיים במבחנים.

איתמר גרוטו: אני אציין את העיקריים שבהם.

איתמר גרוטו: בין היתר לקבוע מחיר מינימום כדי שהקופות ישלמו מחיר מינימום ליחידות כדי שיוכלו לתפקד.

איתמר גרוטו: קבענו שצריכה להיות עלייה – כדי לזכות במבחן התמיכה קופות צריכות להראות עלייה מעבר לעלייה דמוגרפית.

איתמר גרוטו: זאת אומרת, שזה לא רק עלייה בגלל גידול האוכלוסייה אלא עלייה מעבר לכך.

איתמר גרוטו: גם עדיפות לפריפריה ועדיפות ליחידות בפריפריה.

איתמר גרוטו: זאת אומרת, אם הולכים ליחידה של טיפול תחת קורת גג אחת ולא למטפל כזה או אחר אלא באמת ליחידות מוכרות להתפתחות הילד אז לכל זה יש לנו הכוונה.

איתמר גרוטו: הכסף הזה הוא צבוע לתחום התפתחות הילד וגם מכוון להגשים חלק מהמטרות וחלק מהבעיות שקיימות.

איתמר גרוטו: כמו שאמרתי, אנחנו ניתן במבחן הזה ב-2019 40 מיליון.

איתמר גרוטו: ובגלל התהליך הזה של העיכוב זה, כמו שאמרנו, נמשך ואני - -

יעל גרמן: כמה היום אתם נותנים?

איתמר גרוטו: זה משהו חדש, זה הכל יהיה חדש.

יעל גרמן: לא היה כלום?

איתמר גרוטו: העמותות נותנות.

איתמר גרוטו: זה תוספת של המשרד - -

יעל גרמן: זה 40 מיליון תוספת אמיתית.

איתמר גרוטו: כן.

איתמר גרוטו: זה מה שהמשרד יוסיף לקופות - -

קארין אלהרר: אבל איך נפרדנו לשלום מה-20 מיליון ב-2018?

איתמר גרוטו: בגלל התהליך אנחנו לא נוכל כבר להגיע למצב שהכסף הזה יהיה - - - זאת אומרת, אנחנו נוכל לפרסם את המבחן בסוף 2018 אבל לא להקצות את הכסף כי הכסף צריך להיות בדיעבד.

קארין אלהרר: אז מה, ההבטחות הממשלתיות הן רשומות בחוף הים?

קארין אלהרר: אני לא מבינה.

איתמר גרוטו: אנחנו לא יודעים להעביר את הכסף הזה לשנה הבאה אבל יש לנו את ה-40 מיליון שהקצינו לשנה הבאה והם קיימים.

יעל גרמן: 20 הלכו בחזרה.

קארין אלהרר: אני כנראה לא הבנתי נכון.

קארין אלהרר: אני הבנתי בדיון בוועדת כספים שיש 20 מיליון השנה ועוד 40 מיליון ב-19'.

קארין אלהרר: אז איפה ה-20 מיליון שהיו אמורים להגיע השנה?

קארין אלהרר: מה יעשו איתם?

יעל גרמן: יחזירו אותם לאוצר.

איתמר גרוטו: ברגע שלא יכולים לחלק אותם – יש תהליך של לחלק, זה לא משהו שאנחנו יכולים - - - צריך אישור של משרד המשפטים וזה תהליך שאי אפשר לבוא ולחלק באופן אקראי כמו שבוודאי אתם יודעים - -

קארין אלהרר: אני תמיד שומעת ממשרד הבריאות שיש מחסור במשאבים.

קארין אלהרר: לגבי הרבה דברים, לא רק בעניין הזה.

קארין אלהרר: עכשיו אנחנו מבינים שיש 20 מיליון שבעצם הוקצו על ידי האוצר, אי אפשר אפילו לבוא בטענות לאוצר, והמשרד לא ישב מספיק זמן מראש כדי לכתוב את מבחני התמיכה?

קארין אלהרר: מישהו יכול לענות לי על הדבר הזה כי זה מאוד מקומם.

איתמר גרוטו: קודם כל הכסף הזה הוקצה.

איתמר גרוטו: תיכף שיר מהמשרד שלנו אולי תוכל להתייחס.

איתמר גרוטו: אבל רק נקודה אחת שאני רוצה להגיד – לקחנו את הכסף הזה במהלך השנה ממקום אחר לטובת הנושא הזה וההחלטה הייתה רק לחצי שנה - -

קארין אלהרר: כי הבנתם שהיה צורך אמיתי.

איתמר גרוטו: נכון, אבל לקחנו אותו ממקום אחר, ולכן באמת זה לא כסף שהוקצה ייעודית לנושא הזה.

שיר אברמיצקי: לא מדובר בהקצאה מהאוצר.

שיר אברמיצקי: ההקצאה מהאוצר אפקטיבית ל-2019 והיא - -

קארין אלהרר: פרופ' גרוטו, אני חייבת לומר, אחרי שהיו כבר, לדעתי, שלושה דיונים הכרזתם בדיון בוועדת כנסת – שאני נוטה לחשוב שמדובר בדיון רציני וענייני ואני לוקחת את הדברים שלכם לתשומת לבי ואני בונה על זה שמה שאתם מבטיחים הוא שיהיה.

קארין אלהרר: יש פה מצוקה אמיתית.

קארין אלהרר: איך אנחנו פותרים משהו, איך אנחנו נותנים מענה ממחר בבוקר, מסוף 18'?

איתמר גרוטו: אז קודם כל המבחן יהיה אפקטיבי מ-1 בינואר 19'.

איתמר גרוטו: אני לא - -

קארין אלהרר: אז בואו תתנו 60 מיליון.

קארין אלהרר: כי היה 20 ועוד 40 זה 60.

איתמר גרוטו: תיכף אני אדבר על הגדלה של העניין הזה כי אנחנו רוצים להגדיל את ה-40 מיליון גם באופן כללי.

איתמר גרוטו: זה הסעיף הבא שלי.

איתמר גרוטו: אבל בכל מקרה, צריך לזכור שהיינו בנקודת החלטה בדיון שנערך בראשות המנכ"ל לפני כשלושה שבועות בנושא הזה – האם לפרסם במיידית את המבחנים עם ה-20 מיליון או לקבל החלטה קשה ולהגיד, אוקיי, יש פה כמה דברים שיעשו את זה הרבה יותר אפקטיבי, בגלל התלונות שבאו מהשטח.

איתמר גרוטו: והחלטנו בכל זאת את ההחלטה הקשה הזאת – שייקח את הזמן שלו אבל שהמבחן יעשה את העבודה שלו בצורה הטובה ביותר - -

קארין אלהרר: אין בעיה, אבל שיוקצו אותם משאבים שאמרתם מלכתחילה.

יעל גרמן: אני לא מבינה למה זאת ההחלטה הקשה.

איתמר גרוטו: כי ההחלטה הקשה אומרת שזה בעצם יהיה אפקטיבי רק מ-2019.

איתמר גרוטו: זאת אומרת - -

יעל גרמן: למה היה צריך לקבל את זה?

יעל גרמן: למה אי אפשר לקבל החלטה מ-2018?

איתמר גרוטו: כי אז היינו נכנסים לתקופה - - - אי אפשר לשנות מבחן תמיכה כל יומיים ואז היינו נכנסים עם מבחן שהוא לא מספיק טוב.

איתמר גרוטו: זאת אומרת, הייתה חשיבות מאוד גבוהה לשינויים.

איתמר גרוטו: השינויים שעשינו מהותיים, בין אם בקביעת מחיר מינימום ובמיוחד - - - אחרת הכסף הזה עלול להיבלע בתוך התקציבים של קופות החולים ולא להגיע.

איתמר גרוטו: אנחנו רוצים להבטיח שהוא יגיע ליחידות להתפתחות הילד ולתחום התפתחות הילד.

קארין אלהרר: דהיינו עד ל-1 בינואר 19' יש מבחני תמיכה שהם פעילים כבר?

איתי קלטניק: אמורים להיות מפורסמים - -

קארין אלהרר: מה המהלך?

קארין אלהרר: אני לא מבינה את המהלך.

איתמר גרוטו: המהלך הוא לקראת סוף 2018 לפרסם את המבחנים שיכנסו - - - ועבורם יהיה 40 מיליון ב-2019 לפחות.

קארין אלהרר: מתי ב-2019?

איתמר גרוטו: ב-1 בינואר.

קארין אלהרר: ב-1 בינואר אפשר להגיש בקשות על פי מבחני התמיכה?

איתי קלטניק: לא.

איתי קלטניק: החל מה-1 בינואר יתחילו למדוד את הגידול בפעילות.

איתי קלטניק: אנחנו נמדוד את זה, כמובן, לקראת סוף שנה שאכן - -

קארין אלהרר: מתי אפשר לבקש כסף על פי מבחני התמיכה?

איתי קלטניק: כסף יובטח החל מה-1 בינואר.

איתי קלטניק: כלומר, כשיוצאים מבחני תמיכה אנחנו מבטיחים את הכסף.

איתי קלטניק: אבל מבחני התמיכה מבקשים פעילות מסוימת.

קריאות: - - -

קארין אלהרר: תסביר לי את הנקודה הזאת.

איתמר גרוטו: אני אסביר איך עובד המנגנון של מבחן תמיכה בכל תחום שקיים.

איתמר גרוטו: מבחני התמיכה זה אחת השיטות שמשרד הבריאות מעביר כסף לקופות החולים אבל לא באופן אקראי כדי לסגור את הגירעון אלא כדי לכוון אותם לפעילות שמתאימה למדיניות הממשלתית או מדיניות מערכת הבריאות.

איתמר גרוטו: כדי שהדבר הזה יקרה אנחנו אומרים לקופות – מחכה לכם בסוף השנה סכום שאתם תקבלו אותו רק אם תעשו א', ב' ו-ג'.

איתמר גרוטו: ו-א', ב' ו-ג' זה אומר תגדילו את הפעילות ביחידות, תתנו יותר שירותים וכו' וכו'.

איתמר גרוטו: וזה המנגנון שבסופו של דבר הם מציגים לנו עשינו כך וכך ואז מקבלים את הכסף.

איתמר גרוטו: אבל כדי לעמוד במבחן הם צריכים להתחיל לפעול ב-1 בינואר 19', אולי אפילו היום.

איתמר גרוטו: כי זה מכוון להם דברים שצריכים לעשות.

איתמר גרוטו: כי אי אפשר מהיום למחר להגדיל את ההתקשרויות שיש להם עם היחידות, להגדיל בעצמם את היחידות - -

יעל גרמן: איך הם יעשו - - - אם אין להם כסף.

קארין אלהרר: אין להם כסף, ממה הם יתחייבו- -

יעל גרמן: הם היום נמצאים במצוקה שהם עומדים לסגור אז אתה אומר להם עכשיו תעשו עוד פעילות, תוציאו עוד כסף, תהיו בעוד גירעון ובעוד שנה תקבלו אולי.

איתמר גרוטו: המנגנון של מבחני התמיכה עובד והוכיח את עצמו בהרבה מאוד תחומים.

איתמר גרוטו: אני לא יודע כמה לזה, אבל יש מאות מיליונים, אולי איתי יכול להגיד, שמגיעים לקופות באמצעות מבחני תמיכה וכך זה עובד.

איתמר גרוטו: הרי בסופו של יום זה לא קופה שצריכה לקחת הלוואות בבנק, היא יודעת - - - והתקציב שלה מסומן.

איתמר גרוטו: כמו שמשרד הבריאות מקבל בתחילת השנה 40 מיליון ואני לפעמים מוציא אותו רק בסוף אבל אני עדיין יודע שיש לי 40 מיליון השנה.

קארין אלהרר: תסבירו לי כי אני מתחילה להיות קשת תפיסה לסיפור הזה.

קארין אלהרר: תסביר לי איך יחידה שעומדת להיסגר, היא כבר מיובשת ממש טוב, איך היא אמורה להתנהל בסיפור הזה עכשיו כשאין לה כנראה שקל.

איתי קלטניק: אנחנו קצת מדברים על ההבדל בין תקצוב לתזרים.

איתי קלטניק: אנחנו בסופו של דבר באים לקופות החולים שמחויבות לתת את השירות על פי חוק ביטוח בריאות ממלכתי.

איתי קלטניק: ובזמן סביר ובמרחק סביר.

איתי קלטניק: אנחנו אומרים, אוקיי, היום יש בעיה במשק הזה ואין מספיק משאבים בגלל הביקושים שהלכו וגדלו.

איתי קלטניק: אמרנו, אוקיי, אנחנו באים וכן תומכים בקופות החולים.

איתי קלטניק: לתת דרך קופות החולים, שבעצם יבצעו את מה שכתוב בחוק ביטוח בריאות ממלכתי, עוד 40 מיליון כדי שיוכלו לעמוד בתקציב שהן צריכות כדי לעמוד ביעדים האלה.

איתי קלטניק: ברגע שמחכים לקופות החולים 40 מיליון הן יודעות שתמורת הגדלה של הפעילות יש להן עוד 40 מיליון, לא משנה מתי מבחינת התזרים הכסף הזה יגיע – הן חותמות כבר בתחילת השנה על הסדרים חדשים עם היחידות.

איתי קלטניק: מבחינת התזרים הן ממשיכות לפעול איתם אותו דבר.

איתי קלטניק: כלומר, הן עדיין משלמות פעם בחודש, פעם ברבעון, בהתאם להסכמים שלהן, אני לא מודע לזה, אבל הן עדיין משלמות אותו דבר.

איתי קלטניק: אם התנאים שקיימים במבחני התמיכה – אם אנחנו מדברים על מחיר מינימום אז הוא יתפוס כבר מהיום הראשון.

איתי קלטניק: לקופות החולים, נכון, אנחנו נעביר את הכסף בסוף אחרי שנמדוד שהן באמת עמדו בפעילות הזאת ובדרישות שלנו.

איתי קלטניק: אבל כדי לעמוד בדרישות שלנו הן צריכות להתחיל לפעול מול היחידות מהיום הראשון ולהתחיל לשלם להן ולהתחיל להגדיל את הפעילות.

איתי קלטניק: הן לא יכולות להגדיל את הפעילות בסוף שנה אלא זה דבר שנבנה לאורך כל השנה כדי לקבל את הכסף בסוף.

איתי קלטניק: זה אומר שביום הראשון זה כבר אמור להתחיל להשפיע על היחידות.

איתי קלטניק: קופות החולים יקבלו את הכסף, מבחינת התזרים, בסוף השנה.

איתמר גרוטו: זאת אומרת, למעשה המבחנים הם מבחינתנו - - - ה-1 בינואר 19'.

איתמר גרוטו: זה כמו שבתקציב המדינה משרד הבריאות מקבל 40 מיליון שקל להפעיל תכנית ולא - -

קארין אלהרר: אני עדיין לא מבינה איך היחידות יעמדו בזה.

איתי קלטניק: דרך אגב, אנחנו יכולים גם לבדוק מול החשב הכללי אם אפשר להעביר מקדמות.

איתי קלטניק: זה פשוט מבחן חדש אז זה אולי בעייתי אבל מבחינת התזרים אולי אפשר להעביר מקדמות.

קארין אלהרר: אני חושבת שזה רעיון נהדר.

איתי קלטניק: אני גם חושב שזה רעיון טוב.

איתי קלטניק: אנחנו נבדוק את זה- -

קארין אלהרר: וגם אני הייתי מצפה, מכוון שאני חושבת שמשרד הבריאות צריך לעמוד במילה שלו, דובר בהתחלה על 60 מיליון שקלים על פני שנתיים וצריך לעמוד בעניין הזה ושזה יהיה 60 מיליון שקלים.

קארין אלהרר: זוהי הערתי - - -

איתמר גרוטו: אנחנו בכלל שואפים ל-80 מיליון.

איתמר גרוטו: זאת אומרת, אנחנו ניתן - -

קארין אלהרר: אדרבא.

קארין אלהרר: אפשר לכתוב בפרוטוקול לפעם הבאה.

איתמר גרוטו: אנחנו נמצאים במשא ומתן עם האוצר שיעשה מצ'ינג בעניין הזה.

איתמר גרוטו: שייתן על ה-40 שלנו 40 שלהם ואז יהיה לנו 80.

איתמר גרוטו: זה הרעיון.

איתמר גרוטו: זה הבסיס שלנו.

קארין אלהרר: מעביר אותנו לאוצר.

קארין אלהרר: אוצר מסכימים?

רועי קאהן: קודם כל לגבי השוק – בסוף צריך להבין שבשוק הזה קיימת איזו שהיא רגולציה עם כשלים מסוימים כי כמו שאתם מכירים בעולמות של כלכלת בריאות יש ביקוש קשיח, יש אסימטריה ורגולציה מסוימת העלתה את המחירים.

רועי קאהן: וזה היום חלק מהסיבות שאנחנו רואים את הבעיה ואת הרצון למבחני תמיכה.

רועי קאהן: נושא התפתחות הילד - -

קארין אלהרר: מה אתה מציע להגיד להורים?

רועי קאהן: התפתחות הילד זה באחריות הקופות.

רועי קאהן: הקופות מתוקצבות דרך סל הבריאות ומהכסף שהן מקבלות בסל הבריאות על בסיס הקפיטציה - -

קארין אלהרר: אין להן כוח אדם, נו באמת.

רועי קאהן: משרד האוצר הקצה 100 מיליון שקל, בין היתר להתפתחות הילד, ומשרד הבריאות ייקח מזה את הסכום שהוא מעוניין להקצות לטובת מבחני התמיכה.

קארין אלהרר: משרד הבריאות יפרט לי מה קרה עם ה-100 מיליון האלה.

שיר אברמיצקי: ה-100 מיליון בעצם לתכנית עבודה של 2019 שדיונים לגביה מתחילים בימים אלה.

שיר אברמיצקי: כן הייתה אמירה של הנהלת המשרד ש-40 מתוכם, כפי שציין פרופ' גרוטו, הולכים לטובת התפתחות הילד - -

מירב בן ארי: ב-2019 אבל מה ב-2018?

שיר אברמיצקי: לגבי 2019 אני עונה - -

מירב בן ארי: לא אבל מה עם 2018.

שיר אברמיצקי: 100 מיליון הוקצו ל-2019.

שיר אברמיצקי: ב-2018 לא ניתן - -

איתמר גרוטו: ב-2018 תכננו להביא כסף משלנו, ממשרד הבריאות, פשוט להסיט אותו ממקום אחר ולתעדף בתוך המשרד.

איתמר גרוטו: לא קיבלנו - -

מירב בן ארי: מה לא קיבלתם?

שיר אברמיצקי: ה-100 מיליון שרועי הזכיר אכן הוקצו במסגרת הסכם בריאות אוצר לשנת 2019 מתוך אותם - -

קארין אלהרר: ול-2018 לא קיבלתם כלום?

שיר אברמיצקי: לא קיבלנו ואכן הייתה כוונה ממקורות המשרד להעמיד מקור של 20 מיליון לטובת מבחן התמיכה שלא התממש בגלל הסיבות שפירט פרופ' גרוטו.

שיר אברמיצקי: לגבי 2019 – ביקשתם פירוט לגבי יתר ה-100 מיליון, אנחנו נוכל לפרט ברגע שיסגרו תכניות העבודה של המשרד.

איתמר גרוטו: אנחנו כבר יודעים ש-40 מיליון - -

קארין אלהרר: לא הבנתי.

קארין אלהרר: 2019 זה עוד מרחק פעימה, איפה זה נמצא, מתי יהיו תכניות עבודה מסודרות?

שיר אברמיצקי: סוף 2018.

קארין אלהרר: זה לא היום?

מירב בן ארי: לא הבנתי את 18'.

מירב בן ארי: גרוטו אומר שב-18' הוא הולך להביא כסף של המשרד.

קארין אלהרר: אין כבר, זה לא קיים.

קריאה: הלך לאיבוד.

מירב בן ארי: הוא לפני דקה אמר לי שהוא - -

איתמר גרוטו: לא, אמרנו ש- - - לא הספקנו לממש את הכסף הזה.

מירב בן ארי: אז איך המכון מחזיק את עצמו עד 19' פלוס – כי עד שתאשרו גם ייקח זמן.

שיר אברמיצקי: כמו שאיתי ציין, ב-2019 יכולה להיבחן האפשרות של מקדמות.

שיר אברמיצקי: יש כל מיני פתרונות שאנחנו נוכל לייצר על בסיס המקור שהאוצר התחייב להעמיד במסגרת הסכם בריאות אוצר.

מירב בן ארי: מה עושה עכשיו המכון?

שיר אברמיצקי: אני חושבת שמצב היחידות הוא אפילו יותר קשה מהמכונים.

קריאה: מה עושים הילדים?

מירב בן ארי: כשאני אומרת היחידות אני אומרת מה יעשו הילדים ומה יעשו ההורים.

מירב בן ארי: לאן הם ילכו עכשיו?

איתמר גרוטו: בכל מקרה גם אם המבחן היה מתפרסם מחר בבוקר זה לא שזה - -

קארין אלהרר: זה לא פתרון על אבל זה משהו.

יעל גרמן: איך אתם מבטיחים שהיחידות לא תיסגרנה?

יעל גרמן: למשל, המכון להתפתחות הילד באשקלון שקופת חולים לא מחזיקה אותו, בית החולים מחזיק אותו, איך אתם מבטיחים שהמכון שם יפתח מחדש וכל הפעילויות שלו יפתחו, מאיזה תקציב זה יהיה?

יעל גרמן: הרי זה לא יעבור דרך קופת חולים.

איתמר גרוטו: אני רוצה להתייחס רגע לנושא הזה.

איתמר גרוטו: קודם כל המנגנון שאנחנו חושבים שהוא הכי נכון זה בסוף לתת למי שאחראי לספק את השירות, לקופות החולים, והן צריכות לעשות את ההסכמים.

איתמר גרוטו: כמו שאמרנו, במבחן תמיכה אנחנו קבענו כל מיני כללים כדי שבהסכמים האלה לא יבואו הקופות ויעשו הסכמים לא טובים ליחידות כמו מחיר מינימום למשל.

איתמר גרוטו: יחד עם זאת, בהחלט במידה ואנחנו נקבל תקציב נוסף לעניין אנחנו גם - -

יעל גרמן: יש לכם, 100 מיליון, מה זאת אומרת?

איתמר גרוטו: 100 מיליון זה לא רק להתפתחות הילד.

איתמר גרוטו: זה בערך לכל הצרכים של משרד הבריאות - -

מירב בן ארי: לא משנה, אמרת ש-40 אתה לוקח לזה?

איתמר גרוטו: זה מה שיש למשרד הבריאות לתעדוף, זה לכל הצרכים שלו.

רועי קאהן: האוצר הקצה 100 מיליון שקל לתכניות עבודה מעבר לתקציב בהסכם בריאות כפי שהוחלט.

קארין אלהרר: כמה להתפתחות הילד?

רועי קאהן: סכום שאותו משרד הבריאות יחליט לקחת מתוך ה-100 מיליון שקל.

קארין אלהרר: הבנתי.

קארין אלהרר: ואתם החלטתם לקחת 40 מיליון.

שיר אברמיצקי: 40% מהתקציב לטובת התפתחות הילד.

קארין אלהרר: הרי לפני מספר חודשים, אתם אמרתם – לא אני, לא ביקשתי – ניתן 20 מיליון ב-2018.

קארין אלהרר: זאת אומרת שאיפשהו יש 20 מיליון נודדים.

קארין אלהרר: אז אני שואלת אתכם – אם היו באוויר 20 מיליון שעפו, למה שלא תיקחו אותם ותקצו אותם גם ל-2019.

שיר אברמיצקי: תסמונת השמיכה הקצרה של מערכת הבריאות מוכרת - -

קארין אלהרר: לא, אל תתני לי את השמיכה קצרה.

שיר אברמיצקי: אז להגיד שיש 20 מיליון שמסתובבים בלי שימוש - -

קארין אלהרר: השמיכה הקצרה והעוגה וכל הדברים האלה - -

שיר אברמיצקי: זה 20 מיליון שנעשו ויתורים במקומות אחרים של תכניות העבודה של המשרד כדי לאפשר אותם ולהעמיד אותם מתוך כוונה - -

קארין אלהרר: שיר, את בטח יודעת את זה יותר טוב ממני – ילדים שלא תתנו להם את הטיפולים היום זה ילדים שתטפלו בהם עוד הרבה מאוד שנים.

קארין אלהרר: ויש דברים שאתם יכולים לפתור בתוך שלוש-ארבע שנים.

קארין אלהרר: אם הם לא יקבלו את הטיפול המשמעותי בגיל הרך זה יהיה על הראש שלכם כל החיים.

קארין אלהרר: בסוף גם תקציבית-כלכלית אתם חייבים להבין את הנקודה הזאת.

קארין אלהרר: יש 20 מיליון.

קארין אלהרר: ברור לי שמשרד הבריאות זה בור ללא תחתית, צרכים יש כל הזמן.

קארין אלהרר: השאלה בתעדוף – לא אני באתי ואמרתי 20 מיליון שקלים ב-2018.

קארין אלהרר: אם היו לכם מבחני תמיכה הייתם נותנים את זה כבר ב-18'.

קארין אלהרר: אז אתם אומרים – גם לא כתבנו את מבחני התמיכה וגם לא תקבלו את ה-20 מיליון.

איתמר גרוטו: היה 20 מיליון כי זה היה צריך להיות - - - בחצי השני של 2018.

איתמר גרוטו: בכל אופן, אני מציע דבר כזה - -

יעל גרמן: גברתי היושבת ראש, אני רוצה לחדד את השאלה שלך.

יעל גרמן: כאשר נשאר עודף ישנן כמה אפשרויות: אפשרות אחת, באופן תיאורטי, נשאר עודף או אי ניצול חוזר בחזרה לאוצר.

יעל גרמן: אבל לפעמים, כאשר יודעים, ואנחנו היום נמצאים למעלה מחודשיים לפני סוף השנה ואתם יודעים כבר שיש לכם, יכול להיות שהסטתם את זה למטרות אחרות, טובות.

יעל גרמן: אז קודם כל אני מבקשת לדעת, מאחר ואתם כבר יודעים שלא תנצלו ה-20 מיליון האלה, האם הסטתם אותם למטרות אחרות ותכניות אחרות?

קארין אלהרר: ולאן זה הלך.

יעל גרמן: ואם כן, לאן זה הלך.

יעל גרמן: זאת שאלה אחת.

יעל גרמן: שאלה שנייה ששאלתי שעדיין לא שמעתי עליה תשובה והיא מה קורה עם מרכז התפתחות הילד באשקלון שהוא לא מופעל על ידי קופת חולים.

יעל גרמן: מי ייתן לו את התקציבים, מאין הוא ימצא תקציבים כדי לקיים את עצמו.

יעל גרמן: אני מבקשת לקבל תשובה לשתי השאלות.

איתמר גרוטו: אנחנו נבדוק עוד פעם ואני מציע שנחזור אליכם עם תשובה אם אנחנו מצליחים.

איתמר גרוטו: אני באופן אישי אנסה לפעול כדי לשריין את הכסף הזה ל-2019.

איתמר גרוטו: יכול להיות שניתן לעשות העברה אז נגדיל את זה.

איתמר גרוטו: ואנחנו עדיין נרצה, כמובן, כסף נוסף כי – זה מחבר אותי לשאלה של חברת הכנסת גרמן – חלק מהכסף שאנחנו נייעד במידה ונקבל את התוספת יהיה ככל הנראה גם לתמוך ישירות ביחידות ומכונים.

איתמר גרוטו: זאת אומרת, לעשות מבחני תמיכה גם בשבילם.

איתמר גרוטו: זה הרבה יותר מורכב כי יותר קל את המבחן יהיה לעשות מול ארבע קופות, זה תהליך שהוא פשוט.

איתמר גרוטו: לעשות מבחן תמיכה לעשרות יחידות זה הרבה יותר מורכב גם מבחינה משפטית אבל בכל אופן אנחנו כן חושבים שצריך אולי במקרים מסוימים לסייע ואז גם אנחנו נעסוק בזה.

איתמר גרוטו: לגבי ברזילי – אני נמצא שם ב-1 בנובמבר, זה עוד כשבוע, נהיה שם בביקור כדי לראות איך אפשר לעזור להם באופן מיידי.

יעל גרמן: אז שים לב לתכניות שבוטלו.

יעל גרמן: הייתה להם תכנית פשוט יפהפייה שפשוט בוטלה וזה כאב לב.

איתמר גרוטו: אני רוצה להמשיך עוד דברים – אנחנו נגענו הרבה בצד הכלכלי, בצד המקצועי יש חוזר של חטיבת הרפואה שקובע את הקווים המנחים המקצועיים וגם אותו גמרנו לעדכן בסבב אחד.

איתמר גרוטו: היינו צריכים הרבה הערות וגם פה העברנו אותו לסבב נוסף של הערות והוא אמור ממש בימים הקרובים להסתכם ולהסתיים.

איתמר גרוטו: והוא גם קובע כל מיני כללים שיחייבו את קופות החולים להפנות למקומות שיש בהם קורת גג אחת, לפרסם לציבור מקומות שהם יכולים ללכת ליחידות מוכרות ועוד הרבה דברים שגם הם ישפרו את המצב מהצד המקצועי.

איתמר גרוטו: זה חוזר מקצועי שמנחה אותם, גם הוא חלק מהתכנית שהייתה לנו.

איתמר גרוטו: שני נושאים נוספים שאני רוצה לגעת – נושא של מחיר מינימום לא רק באמצעות המבחן.

איתמר גרוטו: כי המבחן מחייב אבל זה רק על הכסף שהולך על המבחן, זה על אותם 40 מיליון, מה עם השאר.

איתמר גרוטו: אז אנחנו גם בודקים את זה כאפשרות.

איתמר גרוטו: זה בדרך כלל לא קיים בתחום הבריאות ואנחנו בכל זאת בודקים את האפשרות הזאת של לקבוע מחיר מינימום לשירותים.

איתמר גרוטו: ככל שאנחנו נראה שאנחנו מתקדמים יפה בתכנית הזאת ויש עלייה בפעילות שנעשית ביחידות, אז ישנו תחום שיש עליו הרבה מאוד מחלוקת בין הגורמים – מה שנקרא החזר.

איתמר גרוטו: החזר היום קובע שאחרי שלושה חודשים שמישהו לא קובע תור ביחידות הוא יכול ללכת ולקבל החזר.

איתמר גרוטו: אנחנו חושבים שמקצועית וגם עניינית זה לא תהליך נכון אבל הוא אילוץ שקיים.

איתמר גרוטו: ככל שנראה שיש תהליך נכון לכיוון - - - לבטל את התהליך הזה כדי להחזיר את הכל לקופת המערכת הציבורית.

איתמר גרוטו: בעצם ההחזרים האלה זה במערכת חיצונית פרטית.

איתמר גרוטו: זה בעצם התכנית.

קארין אלהרר: חברת הכנסת גרמן, רצית להוסיף עוד משהו?

יעל גרמן: לא, אני חושבת שבינתיים אנחנו מקבלים תשובות שהן "און הולד" ושום דבר ממשי עדיין אנחנו לא רואים.

יעל גרמן: אני חושבת שצריך לקבל דיווח בתוך חודש-חודש וחצי על כל הדברים שנאמרו כאן כדי לראות שיש תכנית, לראות אם באמת יתנו מקדמות, מה קורה עם ה-20 מיליון, מה קרה עם הביקור.

קארין אלהרר: לגבי ה-20 מיליון נקבל תשובה ממש עוד שבוע גג.

קארין אלהרר: יש תכניות עבודה נכון?

קארין אלהרר: אני יכולה לצפות לתשובה בעוד שבוע?

שיר אברמיצקי: תכניות עבודה של המשרד ייסגרו בתחילת דצמבר.

שיר אברמיצקי: אבל בטווח הדברים הזה, ככל שהוועדה תבקש כל התשובות יינתנו.

קארין אלהרר: הוועדה רשמה לפניה בתחילת דצמבר לקבל תשובה לגבי הסכום שיוקצה, בין אם זה יהיה 40 מיליון או 60 מיליון.

יעל גרמן: ואני חושבת שצריך לשמוע גם את קופות החולים.

קארין אלהרר: בוודאי, אנחנו ניתן להם, אבל קודם הניה, בבקשה.

הניה מרמורשטיין: אני הניה מעלה.

הניה מרמורשטיין: יש לנו יחידה שהייתה גדולה מאוד שנתנה אלפי טיפולים בחודש בכל המקצועות, ועם רגולציה של משרד הבריאות שקיבלנו תשבחות והילדים קודמו.

הניה מרמורשטיין: וצמצמנו את זה ממש למינימום מכוון שהיה לנו מיליון שקל של חובות בשנה.

הניה מרמורשטיין: אני רוצה פשוט לדעת פרקטית - -

קארין אלהרר: תדברו ממה.

הניה מרמורשטיין: שקופות החולים לא כיסו לנו את הטיפולים.

הניה מרמורשטיין: היינו צריכים מהעמותה לכסות את הטיפולים.

הניה מרמורשטיין: אני לא מבינה בכמה הוקצו, בכסף וכו'.

הניה מרמורשטיין: אם אני רוצה לפתוח חזרה, ויש לי לחץ מקופות החולים להרחיב חזרה את היחידה מכוון שיושבים מלא ילדים באזור בני ברק והפריפריה של בני ברק ומחכים לטיפולים, האם אני יכולה היום ללכת לקופת החולים ולעשות איתם הסכם שאני אקבל שכר ריאלי?

הניה מרמורשטיין: לא 90 ו-120 שקל לטיפול שזה עולה לי מעל 200 למטפלים ויש לי מטפלים של 15 שנה ושל 20 שנה שהן באמת משובחות ונהדרות ועושות טיפולים נהדרים.

הניה מרמורשטיין: האם אני יכולה היום ללכת ולפתוח את ההסכמים ולקבל שכר כמו שצריך כדי שאני אוכל להרחיב חזרה?

הניה מרמורשטיין: הרגולציה שלי ממשרד הבריאות הייתה, ואני חושבת שהיא צריכה להיות כדי שזה באמת יהיה משובח.

הניה מרמורשטיין: אבל גם צריכה להיות גם רגולציה לקופת חולים אם היא באמת ריאלית שאני אוכל לעמוד בזה.

קארין אלהרר: תודה.

קארין אלהרר: זה באמת מתכתב עם הנושא של מחיר המינימום שדיברת עליו.

קארין אלהרר: יש לכם תשובה להניה?

איתמר גרוטו: זה מה שאנחנו מצפים שיקרה כי באמצעות מבחן התמיכה אם ירצו להגדיל את הפעילות בחזרה - -

קארין אלהרר: לא, אבל היא שואלת היום, היא רוצה לדעת אם להתקשר כן או לא.

הניה מרמורשטיין: היום, כי אתם אומרים שב-2019 יהיה לנו את התקצוב.

הניה מרמורשטיין: אז היום אני יכולה כבר לעשות כדי שאני אוכל להשיג מקום - -

איתמר גרוטו: כן, בוודאי, זו הכוונה שמעכשיו תתחילו לעבוד כבר כדי ש- -

קארין אלהרר: לא, אבל לגבי המחיר.

קארין אלהרר: אתם מכירים את העניין שקופות החולים מנהלות משא ומתן וכל אחד מנפיץ מחיר אחר.

קארין אלהרר: באה הניה ואומרת, אני רוצה לתת את השירות, אני מאמינה בשירות הזה, אני רוצה לדעת שגם התמחור של זה יהיה הגיוני ואני מסוגלת להביא מטפלים ראויים.

איתי קלטניק: לגבי מחיר המינימום זה עדיין עניין שאנחנו בודקים אותו ואנחנו לא יכולים לתת כרגע איזו שהיא תשובה לפעילות הבסיסית.

איתי קלטניק: אבל עוד פעם, זה עניין של משא ומתן שלה מול קופת החולים.

איתי קלטניק: ואם קופת החולים - -

קארין אלהרר: למה אתם משאירים את זה לה?

הניה מרמורשטיין: למה לי?

איתי קלטניק: אני רק אסיים עם המבחן תמיכה.

איתי קלטניק: לגבי המבחן תמיכה – אנחנו נוציא אותו להערות ציבור וכבר השנה תוכלו לעשות משא ומתן שכולל את מחיר המינימום וההערה שיש במבחן.

קארין אלהרר: הניה, אז התשובה שקיבלת, אם אני אעשה פרשנות, זה תחכי למבחן התמיכה.

איתי קלטניק: לא, אבל מבחן התמיכה ייצא אוטוטו להערות ציבור וכבר - - -

קארין אלהרר: הניה, ביום שמבחן התמיכה יוצא תקראי אותו בעיון ותחליטי האם את יכולה לקחת על עצמך את ההתחייבות הזאת.

קארין אלהרר: כרגע אני לא הייתי מתחייבת - -

הניה מרמורשטיין: אז בינתיים הילדים ישבו ויחכו ואז הם מגיעים בסופו של דבר למעון שיקומי ולבית ספר לחינוך מיוחד.

קארין אלהרר: הרגולטור הוא משרד הבריאות והוא מבין, יושבים כאן נציגיו המכובדים מאוד, שמבינים, הנה, דוגמה חיה, שהיא אומרת אני לא יכולה לקחת על עצמי התחייבויות כלכליות שאני לא אעמוד בהם.

קארין אלהרר: היא אדם אחראי.

קארין אלהרר: ואתם מבינים שילדים ישבו בבית ולא יקבלו טיפולים וזה כי אין מבחני תמיכה שהם יודעים להסתמך עליהם.

קארין אלהרר: עכשיו תעשו אתם את החושבים שלכם.

קארין אלהרר: ואני מציעה לכם – אתם הרגולטור גם של קופות החולים – אל תתנו לסחר מכר הזה בין קופות החולים ליחידות להתנהל בלי שיש איזו שהיא רגולציה.

קארין אלהרר: שוק חופשי זה נהדר - -

מיקי לוי: אבל מה הבעיה לקבוע מחיר מינימום, גברתי, מה הבעיה?

קארין אלהרר: אין שום בעיה.

קארין אלהרר: הם אומרים שזה בעייתי משפטית.

מיקי לוי: איזה בעיה משפטית.

מיקי לוי: אני מבקש לקבל חוות דעת משפטית מהיועץ המשפטי, מה זה הדבר הזה.

מיקי לוי: אני לא רואה מגבלה כלשהי.

איתי קלטניק: מחיר מינימום צריך להיקבע בוועדת מחירים בין משרדית של משרד האוצר - -

קארין אלהרר: זה הרי לא דבר שעלה על שולחן הוועדות היום.

קארין אלהרר: נכון, לא המצאנו את זה.

קארין אלהרר: גם אתם מאמינים בזה כי אתם מבינים שמישהו צריך לתת את השירות הזה.

קארין אלהרר: אז באמת, אני מפצירה בכם - -

איתמר גרוטו: - - - לקבוע מחיר מינימום המשמעות שלו זה תוספת תקציבית בסופו של יום וצריך לגבות את זה - - - אפשר לקבוע מחיר מינימום עד מחר - - -

קארין אלהרר: פרופ' גרוטו, אני אגיד לך משהו שהוא לא סוד: בריאות עולה כסף.

מיקי לוי: וחוסכת כסף אחר כך.

קארין אלהרר: זה נכון.

מיקי לוי: אני מבקש רק, גברתי, אם את מקבלת החלטה בעניין הזה אז שיקבע לוח זמנים.

מיקי לוי: כי דבר כזה, יופי, יבואו בעוד שנה וחצי - -

קארין אלהרר: מיקי, אתה לא מכיר אותי?

מיקי לוי: אני מכיר אותך היטב, אני רק רציתי להזכיר.

קארין אלהרר: לוחות זמנים בסוף הדיון.

קארין אלהרר: אני מבקשת לשמוע את אבי בן חמו, מנכ"ל עיריית נתניה.

קארין אלהרר: קודם כל אני מעריכה את זה שבתקופת בחירות מוניציפאליות הנושא מספיק חשוב.

אבי בן חמו: זה באמת נושא מספיק חשוב.

אבי בן חמו: לנו בנתניה יש שלוש יחידות להתפתחות הילד ואנחנו מטפלים בקצת יותר מ-200 ילדים בחודש.

אבי בן חמו: זה בעצם מקל על הקופות, מוריד את רשימת ההמתנה ומקל על הטיפול.

אבי בן חמו: ובוודאי שכשמטפלים בילדים מאוד מאוד צעירים מגיל שנתיים עד שש אז אין ספק שזה משהו שחוסך בריאות בעתיד.

אבי בן חמו: יחד עם זאת, יוצא מצב שאנחנו מסבסדים ב-1.1 מיליון שקל.

אבי בן חמו: זה לא שירות נורמטיבי של רשות מקומית, אבל אנחנו מגלים אחריות לתושבים שלנו ולאזרחים שלנו.

אבי בן חמו: כשאנחנו יושבים עם הקופות וחולים – כל אחד בא עם תעריף אחר, שזה בעיניי הזוי.

אבי בן חמו: צריך להיות שהקופות יבואו עם מחיר אחיד לא רק לנו אלא לכל יחידות ההתפתחות.

אבי בן חמו: הבעיה של המחיר שכל קופה מדברת על מחיר אחר.

אבי בן חמו: לנו זה עולה הרבה יותר כי אנחנו מסבסדים.

אבי בן חמו: וכשהקופות חולים מוציאות את זה לשוק הפרטי הן משלמות הרבה יותר.

אבי בן חמו: שזה בעיניי עוד יותר הזוי מאשר לשים את זה ביחידות להתפתחות עם כל הבקרה וכל הטיפול - -

קארין אלהרר: מה ההחזר היום של טיפול פרטי?

קריאה: 189 עד 210 תלוי.

אבי בן חמו: ואנחנו מקבלים בין 125 ל-150 שזה הזוי.

אבי בן חמו: הבעיה הכי גדולה בתוך הדבר הזה – אנחנו יושבים עם הקופות ומאיימים שאנחנו נסגור ואנחנו לא מסוגלים לסגור כי בסופו של דבר זה התושבים שלנו.

אבי בן חמו: אבל אני לא חושב שזה נורמלי שרשות מקומית תסבסד 1.1 מיליון שקל.

אבי בן חמו: עם כל הכבוד, זה שירות שהמדינה צריכה לתת - -

קריאה: הקופות.

אבי בן חמו: הקופות צריכות לשלם - -

קארין אלהרר: המדינה באמצעות הקופות.

אבי בן חמו: זה בסדר גמור, זה בטח לא רשות מקומית ולא אמור לבוא.

אבי בן חמו: אבל אנחנו לא מסוגלים, ראש העיר לא מסוגלת לבוא ולסגור ולא לתת את השירות הזה.

אבי בן חמו: כשאנחנו מטפלים בקצת יותר מ-200 ילדים בחודש עדיין יש רשימות המתנה.

אבי בן חמו: זאת אומרת, אם אנחנו לא נטפל - -

קארין אלהרר: מה ההמתנה אצלכם?

אבי בן חמו: אני מניח שזה בין המספר הזה לכפול.

אבי בן חמו: אנחנו לא מסוגלים להפסיק את השירות אבל אם אנחנו נפסיק את השירות אז אתם מבינים שההורים עם הילדים יחכו עוד יותר זמן לקבל שירות בקופות.

אבי בן חמו: הזמן פה הוא קריטי.

אבי בן חמו: ככל שהילד לא מקבל טיפול בזמן אז הוא יותר נפגע, זה קריטי.

אבי בן חמו: ולצערי אף אחד לא מבין את זה - -

מירב בן ארי: מי מממן היום חוץ מהעירייה?

אבי בן חמו: הקופות משלמות חלק מסוים אבל את הסבסוד מעבר לזה העירייה שמה מתקציבה השוטף.

מירב בן ארי: ככה זה תמיד היה או שזה רק - - - תמיד זה היה ככה?

אבי בן חמו: מבחינתנו זה תמיד היה ככה.

אבי בן חמו: אבל יש שלב שאתה מגיע למצב שאתה אומר, הסבסוד הזה הולך וגובר וזה לא שירות של רשות מקומית.

אבי בן חמו: אבל זה מה שקורה בפועל אצלנו.

מירב בן ארי: מה אתה עושה עם עיר שלא יכולה לסבסד?

מירב בן ארי: נתניה היא עיר שמתנהלת מצוין, אני משוחדת לגביה, מה אתה עושה עם עיר ש- - - לא נגיד כי אנחנו בתקופה מוניציפאלית אבל עיר שלא יודעת להתנהל, שאין לה את המשאבים האלה.

איתמר גרוטו: יש תעדוף לפריפריה בכמה היבטים - -

מירב בן ארי: אתה נותן יותר לפריפריה?

איתמר גרוטו: במבחני תמיכה יותר לפריפריה ויותר למי שהולך ביחידות בפריפריה.

קארין אלהרר: כן, אבל גם בפריפריה אין מטפלים פארא רפואיים, נשים את הדברים על השולחן.

אבי בן חמו: חשוב לי להגיד עוד משהו וזה משהו שאני לא בדקתי אותו אבל זה מה שאני שמעתי והבנתי – שהקופות מנהלות משא ומתן עם יחידות שונות ונותנות תעריפים שונים.

אבי בן חמו: זה לא אמור להיות ככה.

אבי בן חמו: אני חייב לציין את זה.

קארין אלהרר: זה מה שאנחנו רוצים לשנות.

קארין אלהרר: שיר גור, מנהלת הפורום של כל היחידות הציבוריות, בבקשה.

שיר גור: יש לנו 100 יחידות ציבוריות, חלקן באמת תחת רשות מקומית, חלקן תחת החברה למתנ"סים וחלקן עובדות סביב עמותות.

שיר גור: זאת אומרת, תחת עמותות, בבעלות של עמותות.

שיר גור: אנחנו נמצאים במצב שהיחידות מתחילות לקרוס.

שיר גור: אשקלון זו דוגמה שעלתה קודם אבל יש לו מעט דוגמאות אחרות.

שיר גור: נתניה באמת עיר חזקה אבל יש רשויות שלא מסוגלות להוציא תקציבים כאלה כמו נתניה.

שיר גור: הבעיה קשה במיוחד בחברה הערבית.

שיר גור: גם התעריפים שם נמוכים.

שיר גור: אנחנו מדברים עדיין על 80 שקל לטיפול בחברה הערבית לעומת החברה היהודית – וזה דבר שמחיר מינימום היה יכול לפתור כי הוא באמת היה יוצר איזו שהיא אחידות בתוך השוק.

שיר גור: תחשבו על חברה ערבית שגם התעריף יותר נמוך וגם הרשות לא מסוגלת לעשות השלמה של הכספים הנדרשים כדי להחזיק יחידה.

שיר גור: אז שם ובמקומות אחרים, דווקא בפריפריה יותר חלשים, אנחנו רואים יותר קושי.

שיר גור: אני רוצה להגיד שהראשונים שקורסים זה הפריפריה.

שיר גור: לאחרונה, לצערי, מעבר למה שאני מקבלת מרשויות מקומיות שמחכות לאחרי הבחירות בשביל לסגור – גם העמותות של קרן רש"י שמחזיקות 12 יחידות התפתחויות בצפון ובדרום גם הן חושבות על אפשרות לסגור את היחידות אצלן כי הם אומרים אנחנו פשוט לא יכולים.

שיר גור: הסכומים שנדרשים להשתתפות הולכים וגדלים ואנחנו לא מסוגלים יותר במקום לעשות תכניות אחרות בפריפריה לממן טיפולים התפתחותיים.

מירב בן ארי: מי אלה העמותות של קרן רש"י שעושות את - - -

שיר גור: יחדיו ויעדים בצפון.

מירב בן ארי: הן פה?

שיר גור: אין פה נציגות.

שיר גור: יש ליעדים בצפון תשע יחידות בצפון הארץ ושלוש יחידות בדרום.

מירב בן ארי: הן עושות את זה במצ'ינג?

שיר גור: העמותות בעצמן מסבסדות - -

מירב בן ארי: הן לא מסבסדות 100%.

שיר גור: לא.

שיר גור: הן מסבסדות את הפער בין מה שהקופה משלמת לטיפול - -

מירב בן ארי: אבל המדינה לא עושה מצ'ינג עם ה- - - קופה ועמותה?

שיר גור: כן.

קארין אלהרר: מירב, המדינה באמצעות קופת חולים.

מירב בן ארי: אני מבינה את זה.

מירב בן ארי: אז מה היחס?

קארין אלהרר: תלוי כמה הקופה נותנת.

קריאה: כיום זה 30% מול 70%.

קריאה: 30% עד 40% הקופות.

שיר גור: קודם כל אנחנו מברכים על הצעדים שמשרד הבריאות חושב לנקוט של מחיר מינימום ושל העברת כסף ישיר ליחידות.

שיר גור: אבל, כמו שאנחנו מבינים, אלוהים נמצא בפרטים הקטנים ואנחנו צריכים לוודא שהמחיר מינימום אחר תואם את המחויבויות של היחידות ההתפתחותיות.

שיר גור: יש לנו מחויבות בגלל שאנחנו מפוקחים.

שיר גור: יש לנו ספר שמדריך את הפעילות שלנו, שמחייב אותנו בתנאים מסוימים כדי לקבל הכרה.

שיר גור: כל הדברים האלה עולים כסף.

קארין אלהרר: מה זאת אומרת?

שיר גור: למשל יחידה התפתחותית שמקבלת את הסכום הנמוך כפי שתיאר מנכ"ל עיריית נתניה, היא מחויבת ב- - - זאת אומרת בליווי רפואי, היא מחויבת בצוות רב מקצועי, בהדרכות.

שיר גור: אנחנו מחויבים לכל הדברים האלה כי אנחנו מפוקחים ואנחנו מקבלים - -

קארין אלהרר: לא כולם מחויבים להדרכות?

שיר גור: מי שלא מוכר לא מחויב להדרכות.

שיר גור: מי שפרטי – יושבת קלינאית תקשורת בבית, הקופה תשלם החזר של 190 ₪ ואנחנו שנותנים שירות מפוקח על ידי משרד הבריאות שעולה לנו המון כסף מקבלים 120 ₪ במקרה הטוב.

שיר גור: בחברה הערבית מקבלים 80 ₪, אבל באותם תנאים תצטרך לעמוד.

שיר גור: לכן אני פונה לפרופ' גרוטו כדי לשמוע ממנו לגבי מחיר המינימום ולגבי הסכום שהוא מתכוון להעביר ליחידות.

שיר גור: כי אנחנו לא נמצאים במצב של הניה שאולי נפתח.

שיר גור: אנחנו נמצאים במצב שיש לנו יחידות שמחר בבוקר כנראה יסגרו.

קריאה: היא סגרה.

שיר גור: בסדר, אני אומרת שאולי את חושבת לפתוח, אנחנו עומדים במצב של כמעט סגירה.

ענת בר: אני יכולה רגע להוסיף רק משפט?

ענת בר: אני גם יושב ראש הפורום והגעתי מטירת הכרמל, יחידה ותיקה וגדולה עם בעיות קשות, אני לא נכנסת.

ענת בר: אבל אני כן רוצה להגיד שאתמול בערב להנאתי הרבה ישבתי וקראתי את הספר האלקטרוני ולקחתי את כל המינימום של מה שמשרד הבריאות דורש בשביל להכיר ביחידה ואספתי: חצי משרה זה, חצי משרה זה, רבע משרה זה וכו'.

ענת בר: אני לא אלאה אתכם בחישובים - -

קארין אלהרר: מה הסכום הכולל?

ענת בר: בסכום הכולל יצא לי במינימום 700,000 שקל, וחילקתי למספר הילדים שאפשר לדחוס לתוך יחידה קטנה כזאת ויצא בסביבות 230 ₪ לטיפול.

קארין אלהרר: מאיפה ההפרש?

ענת בר: לא, זהו, אני מנסה להגיד שביחידה סכמטית לגמרי, היא לא קיימת, אני לא מדברת בשם איזו שהיא יחידה.

ענת בר: ולפני כל מיני דברים.

ענת בר: אז אנחנו מדברים על מחיר מינימום שצריך להיות באמת ריאלי ככה שגם הניה וגם אני וגם נתניה נוכל לעמוד מול רשות ולהגיד - - -

קריאה: בואו נבחן גם את הדרישות.

קריאה: יש פה גם - -

קארין אלהרר: לא, אנחנו לא רוצים לאמץ דרישות, אנחנו רוצים - -

קריאה: יש חלק מהדרישות שהן העמסה על יחידה קטנה, מעלות את - - -

קארין אלהרר: אני מבקשת לשמוע נציג קופת חולים.

קארין אלהרר: בבקשה אדוני, מה תפקידך?

יוסי מאירוביץ: אני רכז רפואת הילדים בכללית.

קארין אלהרר: מה אתה אומר בעניין?

יוסי מאירוביץ: אני אומר שהבעיה – כבר יצא לי לבלות בדרך לירושלים וחזרה לוועדות כבר מספר שנים וזה נשמע דיון שלא מתקדם.

קארין אלהרר: נכון.

קארין אלהרר: גם אני מרגישה ככה.

יוסי מאירוביץ: ואני כמה פעמים ניסיתי גם להביע את דעתי מה שורש הבעיה ולא הייתה לי אפילו הזדמנות להגיד אז אולי הפעם אני אגיד.

יוסי מאירוביץ: הבעיה המרכזית היא שיש פה באמת שירות – בשירותים רפואיים כאשר יש היצף אז שירותים רפואיים טובים מה שהם עושים הם עושים תעדוף.

יוסי מאירוביץ: מה שנדרש גם בשירותי התפתחות הילד, וזה נאמר גם על ידי האיגוד המקצועי של שירותי התפתחות הילד, לוודא שאלה שזקוקים לשירותי התפתחות הילד אכן יקבלו את זה ואכן בקדימות ראויה.

יוסי מאירוביץ: אבל במצב הנוכחי של תקנות נוצר מצב שבו כל מי שפונה בטענה באזורים המפותחים או האזורים שנמצאים ברמה גבוהה מבחינה סוציו אקונומית, יש מודעות גבוהה, יש נגישות גבוהה לשירותי רפואה - -

קארין אלהרר: זה לא טוב?

יוסי מאירוביץ: זה נהדר.

יוסי מאירוביץ: אבל מה שקורה שבמידה ויש בעיות שהן פחות בקדימות בהתפתחות הילד, אני לא רוצה - -

קארין אלהרר: אתה יכול לתת דוגמאות כי אני לא מצליחה להבין.

יוסי מאירוביץ: כן, אני יכול לתת דוגמאות.

יוסי מאירוביץ: יש הרבה ילדים שהם בשנת החיים הראשונה שלהם הגננת והאימא חושבת שיש טונוס ירוד לילד.

יוסי מאירוביץ: אני במקצועי רופא ילדים ואנדוקרינולוג ואני יכול להגיד לך שיש רמות שונות של הדברים האלה.

יוסי מאירוביץ: יש כאלה שבאמת אכן זקוקים לטיפול בהקדם, זה מאוד יעזור להם.

יוסי מאירוביץ: ויש כאלה, לא מעט, שהטונוס שלהם מתגבר כמהלך טבעי.

יוסי מאירוביץ: כי חלק גדול מהילדים שמגיעים אליי בגלל בעיות אחרות וכשאני שואל האם הייתה לך בעיה – כן הייתה לי בעיה בטונוס, ומה אתה עושה היום – הם במצב מצוין והם היו מגיעים למצב הזה בלי.

יוסי מאירוביץ: ולכן כדי למצות את הדברים אני חושב שצריכים מצד אחד אכן לדבר את כל הדברים שמשרד הבריאות עושה פעילויות מאוד רחבות, זה בשיתוף פעולה עם הקופות כדי לעסוק גם בתהליכי המיון, גם בתהליכי אחזקה של הגופים שנותנים שירותים.

יוסי מאירוביץ: אבל מצד שני גם צריכים להסתכל על הצד שמדליק את הבעירה.

יוסי מאירוביץ: זאת אומרת, ברגע שאנחנו - -

קארין אלהרר: אני לא מבינה - - -

יוסי מאירוביץ: אם יש ילד שיש לו בעיה פחות בקדימות אז הוא לא חייב לראות - - - ואת הדעה הזאת יקבע גורם רפואי, לא חייבת לראות אותו שלושה חודשים.

יוסי מאירוביץ: זה אגב דעתי האישית, אף אחד לא אישר אותה.

יוסי מאירוביץ: זו דעתי וגם דעת חיל"ה שהם הוועד שעוסק בהתפתחות הילד – שצריכים לראות את התפתחות הילד ילדים שרמת הבעיה ההתפתחותית שלהם היא כזאת ש- -

קארין אלהרר: אני אגיד לך אדוני – למיטב ידיעתי, ותקן אותי אם אני טועה, ילד לא מגיע למכון להתפתחות הילד או ליחידה להתפתחות הילד אלא אם כן רופא, שהוא מוסמך, המליץ על ביקור כזה.

קארין אלהרר: הוא לא נפל מהשמיים, אימא שלו לא דופקת בדלת ואומרת אני רוצה.

קארין אלהרר: אני לא מכירה אימא שנורא נורא דחוף לה לפנות למכונים להתפתחות הילד סתם.

יוסי מאירוביץ: אז בוא נגיד ככה – קודם כל, עניינית, באזורים שהם ברמה כלכלית גבוהה הרבה פעמים ההורים הולכים בצורה פרטית וזה בסדר לגמרי - -

קארין אלהרר: לא, אבל אני לא מבינה את הפרטים.

קארין אלהרר: אני מדברת איתך על העניין המקצועי.

קארין אלהרר: בוא נעזוב רגע את אחרי שיש לי הפניה מה אני עושה איתה – אם אני הולכת לאבחון פרטי או לאבחון ציבורי.

קארין אלהרר: מישהו בא, בר סמכא, לא אני ממוחי הקודח, אמר לי, גברת יש בעיה עם הילד, צריך לאבחן.

קארין אלהרר: מה הורה ממוצע אמור לעשות עם הדבר הזה?

יוסי מאירוביץ: אני אתן לך תשובה.

יוסי מאירוביץ: קודם כל, עצם העובדה שצריך לאבחן – אם אתה מציף את מוקד האבחון בהרבה מאוד פניות שהן לא דחופות, אני לא אומר מיותרות, אבל לא דחופות- -

קארין אלהרר: מה זה אומר דחופות, אני לא מבינה את - -

יוסי מאירוביץ: נתתי לך כמה דוגמאות.

יוסי מאירוביץ: דוגמה אחת זה טונוס ירוד, דוגמה שנייה זה הפרעות בהיגוי שהן לא צריכות להיות בטיפול תוך שלושה חודשים.

יוסי מאירוביץ: ואני יכול לתת לך עוד דוגמאות.

יוסי מאירוביץ: הדוגמאות המפורטות מופיעות אצל חיל"ה.

יוסי מאירוביץ: אבל תני לי רק להשלים - -

יעל גרמן: אבל אולי תסביר לנו מי יעשה את התעדוף.

יוסי מאירוביץ: עצם העובדה שיש - - - ברגע שיש הפניות מרובות בעל מקצוע, כמו שאת אמרת היטב, חייב להגיד, לתת לזה תעדוף.

יוסי מאירוביץ: שתיים – לפי התקנות הקיימות היום צריכים לתת את המשך השירותים תוך זמן קצוב.

יוסי מאירוביץ: מכוון שיש גם מחסור בחלק של בעלי מקצוע, באופן טבעי ברגע שכל הקופות לא עומדות בזה הן מחויבות להפנות את זה לשירותים פרטיים - -

קארין אלהרר: ועדיין אנחנו רואים המתנות.

יוסי מאירוביץ: ואז בעלי המקצוע בקופות שהשכר שלהם הוא מראש מוגבל על ידי המסגרת הציבורית מעדיפים ללכת לשירותים הפרטיים.

יוסי מאירוביץ: ומה קורה?

יוסי מאירוביץ: יש לנו מחסור בבעלי מקצוע.

יוסי מאירוביץ: שתיים – צריך תעדוף לבעלי המקצוע מכוון שרופא התפתחות הילד, למשל, זה מקצוע שבכל הקופות, לפחות אצלנו, יש מחסור בזה, ורבים מהם הולכים לקראת פרישה וצריך לתת לזה תעדוף.

יוסי מאירוביץ: ומשרד הבריאות יודע לתת תעדוף.

יוסי מאירוביץ: שלוש – בפריפריות, ופה הוזכרו מקומות, זה בעיקר בולט מאוד בדרום, פשוט אין בעלי מקצוע.

יוסי מאירוביץ: למה?

יוסי מאירוביץ: כי הם מרוויחים יותר במרכז.

יוסי מאירוביץ: זה לא צריך להיות מדען מאוד מכובד.

יוסי מאירוביץ: ולכן אני חושב שאם המחשבה הזאת, כמו שנאמר פה, להוסיף כסף זה דבר חשוב, אבל גם להסתכל על תהליכים בראייה רפואית נכונה.

יוסי מאירוביץ: כלומר, מי שצריך לקבל טיפול בדחיפות ובקדימות יקבל ויש הגדרות מקצועיות.

קארין אלהרר: הרעיון הזה נשמע, על פניו, עם סבירות מסוימת.

קארין אלהרר: ילד שהגננת הפנתה כי הוא לא מחזיק טוב את העיפרון, שהוא צריך מרפאה בעיסוק, הוא לא חייב להיות בקדימות כשיש מולו ילד שצריך ריפוי בעיסוק על רקע לקות הרצף האוטיסטי.

קארין אלהרר: אני אגיד לך מה הבעיה שלי עם הדבר הזה – מכוון שההפניה באה מרופא קופת חולים - -

יוסי מאירוביץ: לא, היא לא מגיעה מרופא.

קארין אלהרר: תאמין לי, אני עשיתי שיעורי בית.

קארין אלהרר: אני אומרת לך, אין מטפל פארא רפואי במגזר הציבורי או דרך המגזר הציבורי שיראה את הילד אם אין רופא שהפנה אותו.

יוסי מאירוביץ: זה נכון.

קארין אלהרר: הרופא, על פי רוב, הוא רופא של המערכת.

יוסי מאירוביץ: נכון.

קארין אלהרר: עכשיו אני אגיד לך מה החשש שלי.

קארין אלהרר: החשש שלי הוא שהרופא של המערכת מבין את האילוצים של המערכת, ולכן התעדוף יהיה בעייתי.

קארין אלהרר: אני אומרת את האמת, זו דעתי.

יוסי מאירוביץ: למה אין בצנתורים הגבלה?

יוסי מאירוביץ: זאת אומרת, בצנתורי לב, בניתוחי ארניה או בניתוחי קטרקט - -

יעל גרמן: כי התעריף בצנתורים הוא מאוד גבוה וזה משתלם לבתי החולים, ולכן אין תורים.

יעל גרמן: זו הסיבה.

יוסי מאירוביץ: חלק לא מבוטל מתבצע באופן פרטי, תאמיני לי.

יוסי מאירוביץ: גם קטרקט, גם ניתוחי אדנואידים.

יעל גרמן: לקטרקט יש תור ארוך מאוד.

קארין אלהרר: תודה.

קארין אלהרר: ד"ר דוידוביץ', בבקשה.

מיכאל דוידוביץ: שלום לכולם, אני מייצג גם את מכבי שירותי בריאות.

מיכאל דוידוביץ: אני נוירולוג ילדים, אני אחראי על תחום התפתחות הילד, רואה ילדים ביום יום וגם יושב ראש החברה להתפתחות הילד בהסתדרות הרפואית.

מיכאל דוידוביץ: אני רוצה להתייחס גם לנקודה של התעדוף.

מיכאל דוידוביץ: הכוונה הייתה שכל ילד, זה בכלל לא ברמת רופא הילדים או רופא המשפחה – כשהאימא באה או הגננת אומרת שלילד יש בעיה הוא מפנה כי הוא לא יודע לעשות את ה"למי כן ומי לא".

מיכאל דוידוביץ: הילד הזה עובר עכשיו אבחון על ידי רופא, על ידי מרפאה בעיסוק, קלינאית תקשורת, זה לא משנה.

מיכאל דוידוביץ: היא אומרת שצריך טיפול.

מיכאל דוידוביץ: עד כאן לא צריך לשנות את התהליך.

מיכאל דוידוביץ: מה שקורה זה שאם באותה קדימות שמשרד הבריאות קובע אותה דחיפות לילד עם לקות אינטלקטואלית לעומת אותו ילד שנתת דוגמה של אחיזת עיפרון ולא נותן לי שלמדתי 25 שנה בשביל להחליט מה יותר דחוף, למה לעשות רגולציה על זה.

מיכאל דוידוביץ: זאת אומרת, אני הצעתי למשרד הבריאות בוא נעשה גג, נעשה תקרה של המתנה.

מיכאל דוידוביץ: אבל תנו לנו בתוך התקרה הזאת איזושהי קדימות.

מיכאל דוידוביץ: זאת אומרת, שלושה חודשים לדברים היותר משמעותיים כי יש תהליך אבחון, אבל אולי ארבעה חודשים למישהו שאחיזת העיפרון שלו אחרי הדרכה ראשונית שאנחנו נותנים, אחרי דברים שיש היום גם עזרה דרך עוד ועוד דברים אחרים הוא יגיע לטיפול הזה עוד חודש.

מיכאל דוידוביץ: זאת אומרת, יש אפשרות קצת לגמישות בדברים האלה.

מיכאל דוידוביץ: דבר שני, כשעושים מהלך כל כך חשוב של תמיכה כמו שמשרד הבריאות קובע, ואני מאוד בעד זה, לא יכולים להגיד אנחנו נבחן בעוד שנתיים את נושא ההחזרים.

מיכאל דוידוביץ: היום אני רוצה לגייס עובדים של מקצועות הבריאות למערכת שלנו ולא מצליח לגייס אותם.

מיכאל דוידוביץ: להיפך - -

קארין אלהרר: אתה מדבר על ביטול ההחזרים.

מיכאל דוידוביץ: ברור שכן.

מיכאל דוידוביץ: זאת אומרת, ההחזרים, ומשרד הבריאות יודע שהם התחילו בטוב וגרמו לנזק עצום במערכת שלנו.

קארין אלהרר: זה היה על רקע מצוקה.

מיכאל דוידוביץ: בסדר, אבל למדנו שזה גרם - - - מצוקה לא צריכה לגרום למצוקה פי 3.

מיכאל דוידוביץ: אז להגיד יש מחיר מינימום שהוא לגמרי מוסכם אבל באותו זמן לאפשר לנו לגייס חזרה את האנשים לתוך המערכת הציבורית.

מיכאל דוידוביץ: כולנו פה מייצגים אותה.

מיכאל דוידוביץ: וזה צריך להיות איזה עסקת חבילה.

קארין אלהרר: אני מבקשת שפרופ' גרוטו ישיב לדברים האלה.

איתמר גרוטו: אני רוצה להתייחס לדברים שנאמרו גם על ידי פרופ' מאירוביץ' וגם על ידי פרופ' דוידוביץ' שבהחלט היו דברים נכונים וחשובים.

איתמר גרוטו: אני רוצה להתייחס לכמה פעולות שאנחנו רוצים לעשות בעניין הזה.

איתמר גרוטו: אחת זה הנושא של מה שציינת – באמת לנסות לקבוע תקרות שונות.

איתמר גרוטו: כי היום בעצם כל אחד באותה דחיפות של שלושה חודשים, לא משנה אם זה כל הספקטרום שמדובר.

איתמר גרוטו: ובהחלט לקחנו בחשבון, ואנחנו ככל הנראה נכניס לחוזר המתוקן את ההצעה שאתם הצעתם, יחד עם מנהלת המחלקה להתפתחות הילד, שיהיה תעדוף זמן המתנה לפי חומרת הבעיה- -

יעל גרמן: מי יקבע את חומרת הבעיה?

יעל גרמן: זאת שאלה שאני חוזרת עליה פעם רביעית.

איתמר גרוטו: עוד דבר אחד שאנחנו חושבים שצריך לעשות זה להכשיר יותר טוב את רופאי הילדים כדי שהם יוכלו לעשות את המבחן הראשוני ולא כל ילד שיש איזה מכתב מהגננת צריך יהיה להפנות אותו לטיפול.

איתמר גרוטו: יכול להיות שרק אפשר להחזיר למרפאה בעיסוק וכו'.

איתמר גרוטו: ולכן יש לנו כוונה לעשות הכשרה של רופאי ילדים ראשונים בעניין הזה כדי שיתעדפו יותר טוב.

איתמר גרוטו: ואז יהיה מצב שיכול להיות שרופא יבוא ויגיד לא מגיע.

איתמר גרוטו: אבל שוב, את התייחס לבעיה, אבל אני חושב שמקצועית זה נכון שגם יבחן בצורה הזאת.

איתמר גרוטו: איך ייקבע התעדוף – ארבעה חודשים זה יהיה מצב למשל שיש רק בעיה אחת בתחום מקצוע אחד שלא צריך יחידה עכשיו.

איתמר גרוטו: ככה אפשר לקבוע את התעדוף, ואני מניח שפרופ' דוידוביץ' יכול לפרט יותר כי יש להם הצעה בנושא הזה.

איתמר גרוטו: זאת אומרת, מצבים פשוטים - -

מיכאל דוידוביץ: נשב עם משרד הבריאות עם אנשי המקצוע של משרד הבריאות גם ממקצועות הבריאות וגם מהרפואה ונחליט על דברים מאוד מוסכמים שהם מבוססי ידע לא שככה יצאו מתוך זה.

מיכאל דוידוביץ: מה דחוף, מה בינוני ומה יכול לחכות יותר זמן.

מיכאל דוידוביץ: וכמו שהיום מחליטים מה זה סומאטי – זו הגדרה - -

קארין אלהרר: היא נראית לי דיי - - -

מיכאל דוידוביץ: הגדירו, אז זאת אומרת שאפשר להגדיר תחום מסוים של מחלות שהן יותר קשות.

מיכאל דוידוביץ: זה נתתי רק כדוגמה.

מיכאל דוידוביץ: ולכן גם פה אפשר להגיד – אלה מצבים דחופים, אלה מצבים בינוניים ואלה מצבים ש- - -

קארין אלהרר: אני רוצה לוודא שני דברים.

קארין אלהרר: א' שלא מאריכים את זה ליותר מדיי.

קארין אלהרר: ב' אני מבקשת שבמסגרת הדיונים לעניין חוזר המנכ"ל הזה יישמעו גם נציגי ההורים וגם נציגי המטפלים הפארא רפואיים.

קארין אלהרר: אני אגיד למה.

קריאה: אולי אפשר גם נציגי האקדמיה.

קארין אלהרר: ונציגי האקדמיה.

קארין אלהרר: תמיד עדיף שיהיו שולחנות עגולים שהדברים האלה יהיו בהסכמה ולא שאחרי זה יוצא חוזר מנכ"ל וכולם - -

איתמר גרוטו: כל חוזר שלנו הוא יהיה - - -

קארין אלהרר: לוח תפוצה זה נהדר, בדיעבד כשזה כבר כתוב.

קארין אלהרר: אבל אני אומרת שאפילו במקדים, בדיונים באיזשהו שולחן עגול.

קארין אלהרר: אני אגיד מה ממש מטריד אותי – כולנו מבינים שבסוף הכל כסף.

קארין אלהרר: קופות חולים כל הזמן מגיעות לכנסת, או שהן נמצאות בגירעון תקציבי ובאמת לבי לבי כי באמת אני מבינה את המצוקה.

קארין אלהרר: ואני לא רוצה שהמצוקה הזאת תבוא על חשבון הילדים האלה.

קארין אלהרר: דהיינו יגידו: זה לא דחוף וזה לא דחוף וזה לא דחוף ובסופו של דבר ילדים ילכו לאיבוד וההורים גם לא יוכלו לבוא ולהתלונן בפני - - - כי זה כתוב בחוזר המנכ"ל.

קארין אלהרר: ולכן אני ממש מבקשת שכן תשבו גם עם ההורים.

קארין אלהרר: שתהיה איזה ערכאה שאפשר לדבר איתה במידה ורואים שיש פה חוסר סבירות בשיקול הדעת.

מיכאל דוידוביץ: את אומרת שהכל סביב הכסף – על זה אנחנו נתווכח איתך כי אני לא אחראי על זה.

מיכאל דוידוביץ: אבל ברגע שאת אומרת שההחלטות שלי נקבעו מהכסף זה כן פוגע בי מקצועית.

מיכאל דוידוביץ: כי אם אני הייתי רופא אחר והייתי אומר, את הפרוצדורה הזאת אתה יכול לחכות שלושה חודשים ואת זאת חודש, אני לוקח על עצמי אחריות מקצועית והיא מבוססת.

מיכאל דוידוביץ: ברגע שאת אומרת את זה זה אומר- -

קארין אלהרר: ד"ר דוידוביץ' אני לא מתווכחת עם האחריות המקצועית שלך באופן אישי.

קארין אלהרר: לצערי, ראיתי מקרים אחרים.

קארין אלהרר: אתה יודע את זה שאני לא מדברת בעלמא.

מיכאל דוידוביץ: בשביל זה אנחנו צריכים לשמור על המערכת שהיא לא - -

קארין אלהרר: אם הייתי יודעת שיש איזה פקח שמסתובב ובודק את הדברים האלה לא הייתי מעזה להעלות את זה אפילו כי אני רוצה תמיד לסמוך על המקצועיות של האנשים שנמצאים.

קארין אלהרר: אבל ראיתי, לצערי, גם מקרים אחרים.

מיכאל דוידוביץ: בנושא ההחזרים רק פרופ' גרוטו לא ענה.

קארין אלהרר: כן, נושא ההחזרים.

איתמר גרוטו: אני מסכים שיש כאן

איתמר גרוטו: בעייתיות בנושא ההחזרים אבל לבטל אותם באבחה אחת ולהגיד שממחר בבוקר אין החזרים זה לא דבר שהוא נכון לעשות כי בסוף זה ישאיר אנשים שיש להם היום זכאות והם מאבדים את הזכאות שלהם.

איתמר גרוטו: ולכן אני חושב שצריך להיות תהליך שבסופו יבוטלו ההחזרים ולשם אנחנו חותרים.

קארין אלהרר: אני רוצה לשמוע את יגאל להב, ראש מועצת קרני שומרון.

יגאל להב: שבוע לפני בחירות ואני פה אז אתם מבינים עד כמה זה חשוב.

יגאל להב: גם הובלנו את התהליך עם השלטון המקומי כי כבר היינו על סף סגירה.

יגאל להב: הפריפריה קורסת, לא רק מסיבות אחרות, אלא גם בגלל שאי אפשר יותר להחזיק את המרכזים האלה.

יגאל להב: זה עולה לנו בין מאות אלפי שקלים למיליונים.

יגאל להב: הבעיה שראשי הרשויות בסוף נתפסים כמבוגר האחראי.

יגאל להב: כי אם אני לא אטפל בהם בגיל צעיר אני אחטוף אותם כתיכוניסטים או חבר'ה שמגיעים לצבא.

יגאל להב: ואז או שאני מצליח להשיג אותם בחינוך מיוחד בכיתות מיוחדות.

יגאל להב: ואני לא יודע אם מישהו יודע אבל יש עלייה דראסטית בכיתות לחינוך מיוחד.

יגאל להב: לפני שהגעתי לכאן היינו במשרד השיכון עם החבר'ה של מגילות.

יגאל להב: מגילות זה חור בים המלח, 1500 תושבים.

יגאל להב: הנתון היחידי שדיברנו עליו שיש לו 20% מהילדים בחינוך מיוחד.

יגאל להב: שזה נדמה לי פי 3 או פי 4 מהממוצע הרגיל.

יגאל להב: צריך להבין שאם מים המלח מישהו צריך להגיע בגלל שאין לו משרד חינוך או בגלל שהמרכז טיפול קורס וההורה לא ייקח אותו עכשיו לירושלים שזה שעה נסיעה אז אותו דבר גם אצלנו.

יגאל להב: יש לנו צמיחה מטורפת בילדים עם החינוך המיוחד, דווקא כשאני מתחיל לזהות אותם ביסודי ואחר כך בעל יסודי.

יגאל להב: יש כל הזמן פתיחה של כיתות לחינוך מיוחד בכפר סבא, רעננה, הוד השרון שגם קולטים את הילדים שלנו - -

קארין אלהרר: גם באזור שם יש בעיות - - -

יגאל להב: צריך לעשות משהו שהוא שונה.

יגאל להב: לא יכול להיות שבגלל שאין ברירה ובגלל שאנחנו רואים את ההורים והילדים בעין, שבסוף נכסה כל הוצאה אפשרית והקופות חולים ימשיכו לשלם לנו את ה-114 שקלים וגם על זה לפעמים מתווכחים.

יגאל להב: צריך לעשות איזו שהיא אחידות – אתם או מישהו שיקבע מה המפתח כדי להפעיל כזה דבר.

יגאל להב: כמה עולה להחזיק מנהלת ומזכירה והחשמל.

יגאל להב: אין ארנונה.

יגאל להב: אבל כל מה שמסביב.

יגאל להב: ועכשיו תגידו מה המסגרת הטיפולית.

יגאל להב: והדבר הזה שייצר משליטה שלנו, שייצא מהשליטה של קופות החולים, שיהיה איזשהו גוף שיגיד מה מחיר הטיפול.

קריאה: יש לך היום - - -

יגאל להב: יש לי מרכז שהוא נותן לכל האזור.

יגאל להב: יש לי היום מעל 300 ילדים מטופלים.

יגאל להב: 30% מהילדים בכלל לא מאובחנים באזור שלנו, אני נותן לעמנואל ולקדומים.

יגאל להב: כמעט 35,000 תושבים מסביבנו מקבלים אצלנו את הטיפול.

יגאל להב: שום תכנית התפתחות חדשה לא מאושרת כי אין תקציב.

יגאל להב: זאת אומרת, אנחנו תקועים איפשהו מאחורה ויש פער אדיר בין הפריפריה למרכז.

יגאל להב: מקודם הפרופ' מהכללית סיפר לנו מה קורה במרכז.

יגאל להב: אין ספק – במרכז יש לילד מגרש - -

מירב בן ארי: סליחה, אתה גם במרכז הארץ.

מירב בן ארי: זה לא רחוק מ- -

יגאל להב: אני מנסה לקרוא לעצמי גוש דן מזרח אבל זה - -

מירב בן ארי: מה המרחק בינך לרעננה?

יגאל להב: 20 דקות אבל עם - - - בדרך.

יגאל להב: הורים לא נוסעים.

מירב בן ארי: עקרונית אתה במרכז אז אין סיבה - -

יגאל להב: לא אבל לא נוסעים.

יגאל להב: להניע היום רכב, יש לנו כמעט כל ערב אירוע ביטחוני, לא מגיע לתקשורת אבל אני אראה לכם - - - כל ערב - -

מירב בן ארי: כמה יש לך ברשימת המתנה?

רבקה אילוביץ: יש לנו קרוב ל-100.

קארין אלהרר: שכמה זמן ההמתנה?

רבקה אילוביץ: משתנה.

רבקה אילוביץ: תלוי אם את מצליחה - -

קארין אלהרר: בין לבין?

יגאל להב: חצי שנה.

רבקה אילוביץ: - - - קלינאית תקשורת זה הרבה יותר קשה להשיג - - -

יגאל להב: ובורחים.

יגאל להב: לא רוצים לבוא לעבוד כי אני משלם להם מעט כי במרכז משלמים להם יותר, בטח בפרטי, למה שהם - -

קריאה: רק בפרטי.

קארין אלהרר: הערת ביניים – הפרטי כרגע זה הפתרון היחיד שיש אם הורה לא רוצה לחכות בין חצי שנה ליותר.

קארין אלהרר: אני לא הייתי מוחקת את הפתרון הזה.

קארין אלהרר: ד"ר דוידוביץ' אני מבינה את הקושי, אבל אני מסתכלת על ההורים ועל מה הם יעשו מחר בבוקר.

קארין אלהרר: נגיד שזרמנו וביטלנו את ההחזרים הפרטיים מה קורה מחר?

מיכאל דוידוביץ: אבל את לא נותנת לנו אפשרות לשכור עוד ועוד עובדים כי הם לא רוצים לבוא - - -

קריאות: - - -

מיכאל דוידוביץ: קשה עד בלתי אפשרי לגייס עובדים למערכת הציבורית.

מיכאל דוידוביץ: כולם יודעים היום שהנהירה היא החוצה, לא פנימה, כי יותר כדאי.

מיכאל דוידוביץ: ואין בדרום ואין בצפון, בעיקר בדרום, אנחנו אומרים נסיע אתכם הלוך ושוב על חשבון העבודה – לא רוצים.

מיכאל דוידוביץ: אפילו את זה הצענו.

מיכאל דוידוביץ: על חשבון השמונה שעות נסיעות עלינו ולא רוצים לבוא.

קארין אלהרר: אוקיי אני מסכימה איתך, השאלה מה קורה מחר בבוקר.

מיכאל דוידוביץ: אלה שבהחזרים שיישארו כי לא נפסיק להם טיפול באמצע.

מיכאל דוידוביץ: אז זה קודם כל, זה לא שמפסיקים למישהו טיפול.

מיכאל דוידוביץ: זה שאומרים עוד, בוא ניקח זמן שנדע שבאמצע 2019, שבהצעה זה היה סוף 2018, ההחזרים נגמרים.

מיכאל דוידוביץ: זה לא היום.

מיכאל דוידוביץ: תערכו לזה.

מיכאל דוידוביץ: כל מקצועות הבריאות יידעו שהדבר הזה הולך להיגמר.

קארין אלהרר: אתה אומר, אני לא מפסיק לכל אלה שכבר מקבלים היום.

קארין אלהרר: אז בעצם זה מטפלים פרטיים נכון?

מיכאל דוידוביץ: שיישארו אבל - -

קארין אלהרר: אבל הם עובדים אז למה שהם יבואו אליך?

מיכאל דוידוביץ: לכל טיפול יש התחלה, אמצע וסוף.

מיכאל דוידוביץ: אז הם יידעו שבעוד שלושה חודשים-חצי שנה הטיפול ייגמר ומה יהיה אחר כך – כבר לא תהיה להם את האפשרות.

מיכאל דוידוביץ: אז אני אומר בוא נעשה את זה לחצי שנה שהם יידעו שזה הולך להיגמר.

קריאה: זו בעיה מאוד קשה.

קריאה: זו לא הצעה כזו טובה - - -

קארין אלהרר: אני לא חיוויתי את דעתי.

קארין אלהרר: תמר חלף.

תמר חלף: יש לי שני ילדים עם בעיות הגייה.

תמר חלף: דיברתם לפני זה על תעדוף.

תמר חלף: הילדים האלה לא יכולים לקבל תעדוף.

תמר חלף: הילדה שלי המתינה קרוב לחצי שנה ביחידה ההתפתחותית בראש העין.

תמר חלף: אני לא יכולתי להמשיך לחכות מכוון שהתפטרו שם קלינאיות תקשורת ומרפאות בעיסוק.

תמר חלף: הלכתי עם הילדה לפרטי.

תמר חלף: לילדה יש בעיות מורכבות של הגיה, יש לה שיבושים בכל האותיות בהגייה.

תמר חלף: מעבר לזה, בנוסף, היא גם צריכה לקבל עכשיו טיפול רגשי בגלל שהיא המתינה קרוב לחצי שנה.

תמר חלף: היא הייתה צריכה לקבל את הטיפול הזה במיידי.

תמר חלף: היא נכנסת לגן חדש, לא מדברת עם הגננת ולא עם הילדים בגן וצריכה ללכת ליום הולדת ולא להשתתף ביום הולדת ולהיות לידי.

תמר חלף: גם הגדול שיש לו שיבושי הגייה, אמנם יותר קלים, גם לו יש בעיות עם טיפול רגשי.

תמר חלף: הילדים האלה לא יכולים להמתין, אני פה בשביל הילדים האלה.

קארין אלהרר: תודה.

קארין אלהרר: אלינור.

אלינור שוקר: נעים מאוד לכולם, כל הנכבדים.

אלינור שוקר: יש לי חמשה ילדים, שלושה מתוכם טופלו ביחידות, שני טיפולים מאוד מוצלחים, הטיפול השלישי נכשל בגדול.

אלינור שוקר: הבן שלי כשהוא היה ממש קטן הוא נקלע ונפל בין הכיסאות ויש לו לקות לא פשוטה – יש לו אפרקסיה, גם מוטורית וגם ורבלית.

אלינור שוקר: הוא צריך גם קלינאית תקשורת, גם ריפוי בעיסוק.

אלינור שוקר: אני פעמיים הייתי פה, פעמיים בכיתי את נשמתי ואחרי שנה מאוד מאוד קשה, מעייפת, מאכזבת, מטלטלת ובעיקר חוסר אונים שלי אני יכולה לומר שהילד פשוט לא מיצה את מה שמגיע לו.

אלינור שוקר: הוא לא קיבל את מה שהוא צריך.

אלינור שוקר: והפערים ישנם, וחבל, כי זה לא היה צריך לקרות.

אלינור שוקר: וכל הלב שלי עכשיו וכל משאלת לבי שזה לא יקרה לעוד ילדים.

אלינור שוקר: כי זה רק הולך ונהיה יותר ויותר חמור.

אלינור שוקר: ילדים גדלים, הבעיות לא מצטמצמות אם הן לא מטופלות, הן רק הולכות וגדלות.

אלינור שוקר: למה זה צריך לקרות?

אלינור שוקר: נכון, זה לא עניין של חיים ומוות, אבל זה דיני נפשות.

אלינור שוקר: זה נפשות צעירות.

אלינור שוקר: מה הוא אשם?

אלינור שוקר: כמו שאמרה תמר – אני לפעמים באמת מתביישת, אני מתביישת לפעמים ללכת ואני רואה את הילדים האחרים.

אלינור שוקר: אני רוצה לתת לו את העזרה שמגיעה לו בזכות.

אלינור שוקר: לא בלהתחנן ולא בלדרוש ולדפוק.

אלינור שוקר: מה, זה לא ברור, לא מובן?

אלינור שוקר: אני הלכתי כשהוא היה ממש קטן, הוא היה בן שנתיים וחצי וחיכיתי שמונה חודשים.

אלינור שוקר: והתחלנו את הטיפול והטיפול קרס בראש העין ושלחו אותי לכל מיני ערים אחרות.

אלינור שוקר: חלקם קצת עוד איכשהו זזו אבל טיפול אחד ממש נכשל לחלוטין שזה בלקות שהיא הכי קשה אצלו שזה השפה.

אלינור שוקר: ולי מאוד מאוד כואב על זה.

אלינור שוקר: את הנעשה אין להשיב.

אלינור שוקר: בבקשה מכם, תתחשבו בילדים אחרים.

אלינור שוקר: אל תמשכו את זה או תעזרו לילדים למען עתיד טוב יותר בשבילם.

אלינור שוקר: תודה.

קארין אלהרר: תודה רבה.

קארין אלהרר: אני אתן לעוד שני דוברים ואנחנו נסגור כי אני רוצה גם להגיע לשורות תחתונות.

קארין אלהרר: יצחק לוין.

יצחק לוין: תודה ליושבת ראש ולפרופ' גרוטו, היום שמענו כאן בשורה אבל אליה וקוץ בה.

יצחק לוין: אם אנחנו נחשוב טוב אפשר להגיע לפתרון כלכלי הרבה יותר מצוין.

יצחק לוין: דיברת על 60, 80 מיליון שקל.

יצחק לוין: לדעתי אם ניקח את ה-50 מיליון שקל של ההחזרים ונסיט אותם לצד הציבורי נוכל להכניס שני עקרונות: החזר מינימום מהטיפול הראשון, לא מטיפול התוספת.

יצחק לוין: על ידי כך אנחנו נוכל לגרום לקיצור התורים, אפשר להכין תכנית כלכלית מאוד מצוינת.

יצחק לוין: ויש לזה חשיבות מיוחדת לתת לטיפול התוספת, זאת אומרת שאנחנו נצמצם את הגירעון אולי ב-20% של היחידות הקיימות, גם של הגדולות וגם של הקטנות.

יצחק לוין: זו חשיבה לא נכונה ואם הצלחנו להגיע בתבחינים למצב של טיפול מינימום אדרבה.

יצחק לוין: דבר נוסף, בוועדה הזאת שמשרד הבריאות לא ידע מה החוק שלה, אבל ברור שחייבים למצוא לזה פתרון מיידי – חייבת להיות נציגות של הפורום להתפתחות הילד ועל ידי זה נחסוך בכל הדיונים את כל המסע שנעשה כאן כי אנחנו כל פעם חוזרים ברובנו על הדברים האלה.

יצחק לוין: למעשה אנחנו אומרים תודה רבה אבל אליה וקוץ בה.

יצחק לוין: בואו תחשבו אחרת - - - בהצטרף לפרופ' - - - לעשות בהדרגתיות את ההחזרים, לא לסתום את זה לגמרי.

יצחק לוין: וכך כל הכסף הזה וכל העובדים יחזרו בחזרה ליחידות ויבינו שלא מרוויחים 300 שקל, אפשר להסתפק במחיר סביר ולעשות תכניות יפהפיות למען הילדים.

יצחק לוין: אחיה גם כן עומד בשנת 19' לקבל החלטה גורלית לגבי ההמשך שלו.

יצחק לוין: קחו בחשבון שהוא נותן 33,000 טיפולים.

קארין אלהרר: ד"ר תרצה יואלס

תרצה יואלס: אני מאוניברסיטת חיפה.

תרצה יואלס: אני מאוד מודאגת מהדברים שנשמעים פה גם מבחינת העדכון המחקרי.

תרצה יואלס: תעדוף – אפילו ילד שיש לו טונוס שרירים נמוך ההשלכות של זה אחר כך הן אדירות אם הוא לא מטופל בזמן.

תרצה יואלס: החל מהשלכות של התפתחות מוחית – הרי הנוירולוגיה יודעת שאנחנו מדברים על 1000 טריליון הקשרים נוירולוגים שנעשים בשלושת השנים הראשונות לחיים של ילדים.

תרצה יואלס: אנחנו גם יודעים חד משמעית שכאשר יש עיכובים התפתחותיים לא נוצרים הקשרים האלה.

תרצה יואלס: אז מה אנחנו נותנים יד פה – בתעדוף לזה שיהיו ילדים שמלכתחילה אנחנו נסתכל עליהם ונגיד: לא נורא אם לא תמצה את הפוטנציאל שלך כי אנחנו בתעדוף.

תרצה יואלס: זו אמירה.

תרצה יואלס: ישנן היום מגמות - - -

קריאה: זו לא האמירה - - -

תרצה יואלס: ישנה חוקרת גדולה שעמדה בראש ה-SRCD – Society for Research in Child Development, הורוביץ, שישבה ועמדה מול 4000 אנשים ואמרה: ילד מורכב.

תרצה יואלס: אני יכולה לראות ילד שיש לו בעיית טונוס אבל יש פה הרבה מעבר לבעיית טונוס ויש פה הרבה מעבר לעוד כל מיני בעיות שעל פניו כשאני אראה אותו בגיל חצי שנה אז אני אראה משהו מאוד ספציפי, אבל אחר כך זה יתפתח למשהו הרבה יותר מורכב.

תרצה יואלס: זה להיות שותף פעיל לכך שילדים לא יקבלו את הצ'אנס שמגיע להם מבחינה התפתחותית, ואנחנו נעשה סלקציה ונחליט מי מגיע לו, מי לא מגיע לו ואיך מגיע לו.

תרצה יואלס: היום אני מציעה לכל המכובדים שיושבים פה לקרוא את Zero to three, אחד הדברים החזקים שיש היום בתחום המחקרי ולהבין גם איך עובדים במדיניות פוליטית לטובתם של ילדים ולא לרעתם, ולהגיד זה פחות שווה וזה יותר.

תרצה יואלס: כל הילדים שווים.

קארין אלהרר: תודה רבה.

קארין אלהרר: אני רוצה לסכם את הדיון.

קארין אלהרר: בראשית הדברים להודיע כבר כעת שבסוף דצמבר ייערך דיון מעקב, מכוון שמשרד הבריאות התחייב עד תחילת דצמבר שיהיו לו כבר תכניות עבודה – לומר לנו כמה כסף יש, איך הוא יחולק וכו', עד סוף דצמבר, יהיה דיון מעקב.

קארין אלהרר: אני מבקשת לקבל עד אז ממשרד הבריאות את התכניות שקשורות בהתפתחות הילד.

קארין אלהרר: אני רוצה כבר בזמן הקרוב לקבל תשובה לגבי היחידות שנמצאות כרגע בסכנת סגירה.

קארין אלהרר: שלא נשלה את עצמנו, שבוע הבא יש בחירות לרשויות, וכולנו מבינים שיש יחידות שלא נסגרות רק בגלל שלא רוצים לעשות מצב רוח לא טוב לתושבים לפני הרשויות.

קארין אלהרר: ואנחנו עדיין צריכים לתת להם פתרון.

קארין אלהרר: הפתרון שניתן כאן על ידי משרד הבריאות בעניין הזה – צר לי, הוא לא פתרון טוב.

קארין אלהרר: הוא פתרון שאומר נראה מה יהיה, דברו איתנו.

קארין אלהרר: זה לא פתרון טוב.

קארין אלהרר: אני רוצה פתרון כרגע.

קארין אלהרר: הם גם צריכים לעשות פתרון, הם גם צריכים להבין אם הם יכולים להעסיק אנשי מקצוע, מה הרמה של אנשי המקצוע שהם יכולים להעסיק.

קארין אלהרר: איך בנאדם אמור לכלכל את צעדיו בלי שיש לו את הבסיס.

קארין אלהרר: כרגע אין שום בסיס לדבר הזה.

קארין אלהרר: אני מבקשת לקבל את הדבר הזה.

קארין אלהרר: ואני רוצה לעדכן, הוועדה תעדכן את המוזמנים כאן שהביעו דאגה ואת היחידות ברשויות המקומיות.

קריאה: רק אם אפשר לבקש שתהיה ישיבה שנוגעת לנקודות שעלו בדוח ביחס למערכת החינוך.

קארין אלהרר: כן.

קארין אלהרר: הישיבה הבאה תתייחס גם לזה.

קארין אלהרר: את הישיבה כאן בגלל המצוקה ולוח הזמנים המאוד מאוד קשוח ייחדנו למשרד הבריאות.

קארין אלהרר: וכמובן שיש קשר עם משרד החינוך והקשר גורדי בעניין הזה, אין פה שאלה, הדיון הבא יעסוק גם במשרד החינוך.

קארין אלהרר: תודה רבה לכולם שהגעתם.

קארין אלהרר: ושוב, משרד הבריאות, אנחנו בודקים.